Student jok oor rooftog om eksamen te misŉ Student is Woensdag in hegtenis geneem nadat hy glo gejok en gesê het hy is beroof ten einde nie ŉ eksamenvraestel te skryf nie. Kapt. Frederik van Wyk, ŉ polisiewoordvoerder, sê die 19-jarige man het aan die polisie gesê dat hy Woensdag op die hoek van Darling- en Buitenkantstraat in Kaapstad deur vier gewapende mans oorval en beroof is. Die student het beweer dat die vier mans sy selfoon, kontant en bankkaarte gesteel het en gedreig het om hom dood te maak indien hy nie saamwerk nie. Hy het beweer dat hy daarin kon slaag om van die rowers te ontsnap waarna hy ŉ klag van gewapende roof by die Kaapstad Sentraal-polisiestasie aanhangig gemaak het. “Nadat die man behoorlik deur speurders ondervra is, het hy erken dat hy gejok het aangesien hy nie ŉ eksamenvraestel wou skryf nie.” Die man is in hegtenis geneem en word aangekla van dwarsboming van die gereg.